নতুন ৮জন আসামীকে নিয়ে হেনার পরিবারের মধ্যে সংশয় ও ক্ষোভের সৃষ্টি হয়েছে। হেনার বাবা দরবেশ খা এ অভিযোগ  পত্রের বিরুদ্ধে আদালতে নারাজি দিবেন বলে জানিয়েছেন। এদিকে মূল ১৮ জন আসামীদের মধ্যে ৯ জনকে পুলিশ ও সিআইডি পুলিশ গেফতার করলেও ৯ আসামীদের পুলিশ গ্রেফতার করতে পারেনি।  জানা যায়, ২৩ জানুয়ারী শরীয়তপুর জেলার নড়িয়া উপজেলার চামটা গ্রামের কৃষক দরবেশ খার কিশোরী কন্যা হেনা আক্তার ১৪ কে একই বাড়ীর চাচাতো ভাই মাহবুব খানের সাথে অবৈধ সর্ম্পকের কারনে স্থানীয় শালিস সাবেক ইউপি সদস্য ইদ্রিস খানের নেতৃত্বে শালিস বৈঠক বসে। সালিশকারীরা হেনা ও মাহবুবকে দোষী সাব্যস্ত করে ১শ দোররা মারার হুকুম দেয়। শালিসদের হুকুম পেয়ে সাথে সাথে  হেনাকে দোররা মারার পর সে অজ্ঞান হয়ে পরে। এর পুর্বে হেনাকে মাহবুবের স্ত্রী শিল্পী বেগম ও তার আত্মীয় স্বজনরা বেদম মারপিট করে গুরুতর আহত করে। অসুস্থ্য হেনাকে ঐ দিন রাতেই স্বজনরা শরীয়তপুর সদর হাসপাতালে ভর্তি করে। চিকিৎসাধীন অবস্থায় অসুস্থ হেনাকে স্থানীয় প্রভাবশালী সালিশকারীদের চাপের মুখে আতœীয় স্বজনরা বাড়ীতে নিয়ে যায়। পরদিন সে আরো অসুস্থ হয়ে পরলে গত ৩১ জানুয়ারী হেনাকে নড়িয়া উপজেলা স্বাস্থ্য কমপ্লেক্সে নিয়ে যাওয়ার পর কর্তব্যরত ডাঃ তাকে মৃত্যু ঘোষনা করে। এ ঘটনায় হেনার বাবা দরবেশ খা বাদী হয়ে নড়িয়া থানায় ১৮ জনকে  আসামী করে একটি হত্যা মামলা দায়ের করে। এ মামলায় ফতোয়া দিয়ে দোররা মারা ও ধর্ষণের কথা এড়িয়ে যায় নড়িয়া থানা পুলিশ। পুলিশ ঘটনাস্থল থেকে তাৎক্ষণিক ভাবে মাহবুবের স্ত্রী শিল্পী বেগম সালিশকারক ইদ্রিস শেখ, মসজিদের ইমাম মফিজ তালুকদার, সালিশ কারক ইয়াসিন মীর মালত, আলাবক্স করাতী, জয়নাল মীর মালত ও আব্দুল লতিফ মীর মালতকে গ্রেফতার করে। এরপর ধর্ষক মাহবুবকে ১ সপ্তাহের মধ্যে ঢাকার সাভার থেকে গ্রেফতার করে জেল হাজতে প্রেরণ করে। তারা সকলেই ফতোয়া ও দোররার কথা স্বীকার করেছে। এর পর বিভিন্ন জাতীয় দৈনিক ও প্রচার মাধ্যমে হেনা হত্যার  চাঞ্চল্যকর তথ্য তুলে ধরে সংবাদ প্রচার হওয়ার পর মাহামান্য হাইকোর্ট সুমোটো রুল জারী করে। ফলে নড়িয়া থানায় ধর্ষণ ও ফতোয়া দিয়ে দোররা মারার অভিযোগে ১১ ফেব্রয়ারী নিহত হেনার মা আকলিমা বেগম বাদী হয়ে আরও একটি মামলা দায়ের করে। প্রথমে এ মামলার তদন্ত করেন নড়িয়া থানার এসআই কাজী কামাল। পরে দুটি মামলাই সিআইডির উপর তদন্ত ভার ন্যাস্ত করা হয়। সিআইডির পরিদর্শক মামলা তদন্তকারী কর্মকর্তা মোঃ মনিরুজ্জামান দীর্ঘ ৪ মাস ২৪ দিন পর তদন্ত কাজ শেষ করে ৫ জুলাই আদালতে অভিযোগপত্র দাখিল করেন। এতে মূল আসামী ১৮ জন সহ আরও নতুন ৮ জনকে অন্তর্ভূক্ত  করা হয়। একই ঘটনার তদন্তকারী কর্মকর্তা দুটি মামলায় মোট তিনটি অভিযোগপত্র দাখিল করেন। এর মধ্যে ধর্ষণের অভিযোগে নারী ও শিশু নির্যাতন দমন আইন ২০০০ এর ৭/৯ (১)/৩০/৩২৩/৩২৫ ধারায় একটি, ১ জন আসামী নাবালক থাকায় কিশোর আইনে একটি এবং হত্যা মামলায় আরো একটি মোট তিনটি অভিযোগ পত্রে ৮২০ পৃষ্ঠার অভিযোগ পত্র দাখিল করা হয়। এ ক্ষেত্রে ধর্ষণের অভিযোগে নারী শিশু নির্যাতন দমন আইনে মামলায় এজহারভূক্ত ১৮ জন আসামীর মধ্যে ১৩ জনকে বাদ দিয়ে ফতোয়া দিয়ে দোররা মেরে হত্যা মামলায় অন্তর্ভূক্ত করা হয়েছে। অভিযোপত্রে দাখিলকৃত কাগজপত্রে লিপিবদ্ধ নিহত  হেনা পরিবারের নিকট আত্মীয়-স্বজন ও মামলায় সহায়তাকারীদের মধ্যে আরো আটজনকে অন্তর্ভূক্ত করা হয়েছে। এরা হচ্ছেন নাবালক নিপু খান (১৪), জসিম মীর মালত, সোহাগ মীল মালত, শাহিদা বেগম, হাসেম মীর মালত, আনোয়ার হোসেন মীর মালত, শাহেদ আলী তালুকদার ও নুর মোহাম্মদ মীর মালত। নিহত হেনার বাবা প্রথম মামলার বাদী দরবেশ খাঁ নড়িয়া থানায় দায়ের করা মামলায় যাদেরকে আসামী করেছিলেন তারা হচ্ছেন ইদ্রিস শেখ, আক্কাস আলী মীর মালত, ইয়াসিন মীর মালত, দিল মোহাম্মাদ মীর মালত, আলাবক্স করাতী, জয়নাল মীর মালত, আব্দুল লতিফ মীর মালত, আব্দুল হাই মীর মালত,  জৈনদ্দিন মীর মালত, হাফেজ মোঃ মফিজ তালুকদার, সাইফুল ওরফে সাইফুল্লা, রবিউল খান, জামাল সিকদার, শিল্পী বেগম, জাহানারা বেগম, মোরশেদা বেগম ও ধর্ষক মাহবুব খান। এদিকে মূল ১৮ জন আসামীদের মধ্যে ৯ জনকে পুলিশ ও সিআইডি পুলিশ গেফতার করলেও ৯ আসামীদের পুলিশ গ্রেফতার করতে পারেনি।  হেনার বাবা দরবেশ খা ও নারী শিশু মামলার বাদীনি হেনার মা আকলিমা বেগম বলেন, সিআইডি পরিদর্শক মোঃ মনিরুজ্জামান আমার মেয়ে হেনা হত্যা মামলার অভিযোগপত্রে আমার নিকটাত্মীয় ও মামলার সহায়তাকারী আরও ৮ জনকে আসামী করেছে। এই অভিযোগ পত্রের বিরুদ্ধে আমি  আদালতে নারাজি দিবো। ইতোমধ্যে নকলপত্র সংগ্রহ করেছি।  সিআইডি পরিদর্শক ও মামলার দতন্তকারী কর্মকর্তা মোঃ মনিরুজ্জামন বলেন, হেনা হত্যা ঘটনার সাথে জড়িত এবং প্রকৃত দোষী ব্যক্তিদেরকে আসামী করে অভিযোগপত্র দাখিল করা হয়েছে। এতে আরও আট জনকে অন্তর্ভূক্ত করা হয়েছে। নারী ও শিশু নির্যাতন দমন ট্রাইবুনালের পিপি এ্যাড. ফিরোজ আহম্মেদ বলেন, হেনা হত্যা মামলায় নারী ও শিশু নির্যাতন দমন আইন ২০০০ সনের ৭/৯ (১)/৩০/৩২৩/৩২৫ ধারায় একটি এবং কিশোর আইনে একটি মোট দুইটি অভিযোগপত্রের ডকেট পেয়েছি। এছাড়াও হত্যার অভিযোগে আরও একটি অভিযোগপত্র দেয়া  হয়েছে। এখনও পর্যন্ত নথি পর্যালোচনা করিনি। এ মুহুর্তে কোন মন্তব্য করতে চাইনা। তবে বাদী পক্ষের বিচার পাওয়ার জন্য সর্বপ্রকার সহায়তা করবো।